《风流子 辛亥春月告归，得请，途次寄阎百诗，自此不复梦入春明矣》
清代·顾贞观

十年才一觉，东华梦、依旧五云高。忆雉尾春移，催吟芍药，魑头高直，待赐樱桃。

天颜近，帐前兮玉弝，鞍侧委珠袍。罢猎归来，远山当镜，承恩捧出，叠雪挥毫。

宋家墙东畔，窥闲丽，枉自暮暮朝朝。身逐宫沟片叶，已怯波涛。

况爱闲多病，乡心易逐，阻风中酒，浪迹难招。判共美人香草，零落江皋。

作者简介：顾贞观（1637－1714）清代文学家。原名华文，字远平、华峰，亦作华封，号梁汾，江苏无锡人。明末东林党人顾宪成四世孙。康熙五年举人，擢秘书院典籍。曾馆纳兰相国家，与相国子纳兰性德交契，康熙二十三年致仕，读书终老。贞观工诗文，词名尤著，著有《弹指词》、《积书岩集》等。顾贞观与陈维嵩、朱彝尊并称明末清初“词家三绝”，同时又与纳兰性德、曹贞吉共享“京华三绝”之誉。